«Փոփոխվող աշխարհ»-ի ընթացիկ տարվա երկրորդ թողարկումն ընդգրկում է ապրիլ-հունիս ամիսները: Այն բացվում է Արցախի Հանրապետության արտաքին գործերի նախկին նախարար, ՀՀ արտակարգ եւ լիազոր դեսպան Արման Մելիքյանի՝ հանդեսին տված հարցազրույցով: Նրանում արծարծվում են մի շարք կարեւոր հարցեր, որոնք առնչվում են ԱՄՆ-ի եւ նրա մերձավոր դաշնակիցների ջանքերով Արեւելյան Եվրոպայում ու Մերձավոր Արեւելքում կատարվող արմատական վերադասավորումներին, Հարավային Կովկասի եւ, մասնավորապես, ԼՂ կոնֆլիկտային իրավիճակի վրա այդ զարգացումների ազդեցությանը, Հայաստանի ներկայիս քաղաքական ուղեգծի անարդյունավետության պատճառներին, ինչպես նաեւ Ադրբեջանից բռնագաղթված հայ փախստականների խնդիրներին, որոնք անտեսվում են միջազգային դիվանագիտության կողմից: Քրիստոնեության մեջ հոգեւոր եւ աշխարհիկ իշխանությունների տարանջատման սկզբունքների մասին է պատմաբան, հրապարակախոս Կարպիս Փաշոյանի ուսումնասիրությունը: Իր ծավալուն վերլուծականում քաղաքագետ Մանվել Սարգսյանը փորձում է ինքնորոշում եւ ինքնիշխանություն հասկացությունների հենքին հիմնավորել աշխարհակարգերի փոփոխությունների շրջափուլերում իրենց կենսակայունությունն ապահովելու տեսակետից ժողովուրդների ու պետությունների հաջողված եւ չհաջողված լինելու ունիվերսալ պատճառները: Թուրքագետ Հայկ Գաբրիելյանն անդրադարձել է Թուրքիայում Քրդստանի աշխատավորական կուսակցության դեմ պայքարի արդի փուլին: Հետաքրքիր ուումնասիրություններով հանդես են եկել պրոֆեսոր Համլետ Զաքարյանը եւ Երեւանի պետհամալսարանի դասախոս Մերուժան Հարությունյանը: